Nico Serrano

**Nicolás Serrano Galdeano** (Orkoien, Nafarroa Garaia, 2003ko martxoaren 5a), nafar futbolaria da. Hegaleko ezkertzat jokatzen du Athleticen.

## Kirol ibilbidea 
### Hasierak, Iruñean eta Vila-realen 
Orkoienen jaioa, 2009an hasi zuen bere futbol ibilbidea CD Pamplona taldean (​​Athleticekin afiliatutako talde bat). UDC Txantrean jarraitu zuen bere ibilbidea eta, 2012an, CA Osasuna gazte taldean sartu zen. Han Nico Williamsekin batera aritu zen, bere lehen denboraldian. 2015eko udan, Vila-real taldearen akademiara joan zen, eta han jokalaritzat nabarmendu zen.

### Lezamara iritsi eta Athleticekin debuta 
2018ko abuztuan fitxatu zuen Athleticek, 300.000 euro ordainduta, kadete adina zuen arren gazte kategoriako taldean sartzeko. Gazte taldean bere lehen kanpainan 22 gol sartu zituen; bigarren denboraldian, berriz, hamalau gol sartu zituen. Horrez gain, 2020ko uztailean, Bilbao Athleticekin debuta egin zuen, CD Badajozen aurka, igotzeko kanporaketako partidan. ​2020/2021 denboraldian, Bilbao Athleticen titular gisa finkatu zen, eta nabarmentzekoa da CD Tudelanoren aurka bi gol sartu zituela; horietako bat, zelai erditik jaurtita.

2021eko udan, Marcelino García Toralek zuzentzen zuen lehen taldearekin entrenatzeko aukeratutako bost jokalarietako bat izan zen. Abuztuaren 29an, Bilbao Athleticen Lehen Federazioa mailako lehen gola sartu zuen, Zamora CF taldearen aurka (0-1). Ligan titular gisa estreinatu zen gola sartuz, Rayo Vallecanoren aurka 0-1 irabazita.

### Lagapenak 
2022ko abuztuaren 11n, Bigarren Mailako CD Mirandésera joan zen, denboraldi baterako lagata. Titular gisa hasi ondoren, taldean garrantzia galduz joan zen, azaroan orkatilan izandako lesio baten ondorioz. Izan ere, lesio hori izan zuenetik, beste hiru partida besterik ez zuen jokatu.

2023ko abuztuaren 10ean, Athleticekin beste bi urterako berritu ostean, Eredivisieko PEC Zwolle taldera joan zen, denboraldi baterako lagata. 2024ko urtarrilaren 12an, gutxi jokatzen ari zela eta, Bigarren Mailako Racing de Ferrolera joan zen lagata. Urtarrilaren 28an, Ferrolgo taldearekin jokatu zuen bigarren partidan, lesioa izan zuen sorbaldan, eta bajan izan zen hilabetez. Martxoaren 17an, hirugarrenez titular jokatzen ari zela, Real Valladoliden aurkako garaipenean gol bat sartu zuen (2-0). Bi aste geroago, Elxen aurkako partidako gol bakarra sartu zuen (1-0). Apirilaren 14an, urrutiko jaurtiketa batekin, Huescaren aurka garaipeneko gola sartu zuen (2-1). Hilabete baino gutxiagoan bere hirugarren gola sartuta, zaleen jokalaririk gogokoenetako bat bihurtu zen. Maiatzaren 11n, AD Alcorconen aurka garaipenaren gola sartu zuen. Hurrengo jardunaldian, Real Zaragozaren aurka, min hartu zuen, eta, gainera, ekainaren 5ean ebakuntza egin zioten ezker sorbaldan.

2025eko urtarrilaren 31n, Gijongo Real Sporting taldeak fitxatu zuen, maileguan.

### Athletic Club 
2025-26 denboraldian Athletic taldera bueltatu zen.

## Euskal Selekzioa 
2025eko azaroaren 15ean Euskal Herriko selekzioarekin egin zuen debuta Palestinaren aurka San Mamesen jokatutako partidan.

## Kirol ibilbidearen taula 
*2025eko ekainaren 30ean eguneratua. Datu ofizialak.*

## Erreferentziak 
## Kanpo estekak 
* Fitxa - www.athletic-club.eus